CELEX: E2013J0007
Language: sl
Date: 2013-04-16 00:00:00
Title: Sodba Sodišča z dne 16. decembra 2013 v zadevi E-7/13 – Creditinfo Lánstraust hf. proti organu „Registers Iceland“ in Islandiji (Direktiva 2003/98/ES o ponovni uporabi informacij javnega sektorja – Načela, ki urejajo zaračunavanje nadomestil – Preglednost – Pojem stroškov – Zahteve samofinanciranja)

19.3.2015   
            
            
               SL
            
            
               Uradni list Evropske unije
            
            
               C 92/33
            
         SODBA SODIŠČA
   z dne 16. decembra 2013
   v zadevi E-7/13
   Creditinfo Lánstraust hf. proti organu „Registers Iceland“ in Islandiji
   (Direktiva 2003/98/ES o ponovni uporabi informacij javnega sektorja – Načela, ki urejajo zaračunavanje nadomestil – Preglednost – Pojem stroškov – Zahteve samofinanciranja)
   (2015/C 92/07)
   V zadevi E-7/13, Creditinfo Lánstraust hf. proti organu „Registers Iceland“ in Islandiji – katere predmet je ZAHTEVEK, ki ga je Sodišču Efte na podlagi člena 34 Sporazuma med državami Efte o ustanovitvi nadzornega organa in sodišča predložilo Okrožno sodišče v Reykjavíku (Héraðsdómur Reykjavíkur) v zvezi z razlago Direktive 2003/98/ES Evropskega parlamenta in Sveta z dne 17. novembra 2003 o ponovni uporabi informacij javnega sektorja – je Sodišče Efte v sestavi: predsednik Carl Baudenbacher, sodnik poročevalec Per Christiansen in sodnik Páll Hreinsson 16. decembra 2013 izdalo sodbo, katere izrek se glasi:
   
               1.
            
            
               Člena 6 in 7 Direktive 2003/98/ES zahtevata, da se pri zaračunavanju nadomestil za ponovno uporabo informacij javnega sektorja izvede vsebinski preizkus v času določitve cene. Preizkus mora pokazati, da skupni prihodek od takih nadomestil ne presega stroškov zbiranja, priprave, reprodukcije in razširjanja dokumentov, vključno z razumno donosnostjo naložbe. Če so dejavniki, ki so relevantni za izračun, negotovi, je treba opraviti vsaj oceno. Vendar pa se osnova za izračun nadomestil da na voljo le na zahtevo. To velja ne glede na to, ali je nadomestilo določeno v zakonodaji, s strani zadevnega javnega organa ali z drugimi sredstvi.
            
         
               2.
            
            
               Če so stroški v skladu s členom 6 Direktive določeni, se lahko upoštevajo stroški, ki jih ima organ javnega sektorja v zvezi z začetnim zbiranjem in pripravo zadevnih dokumentov. V takem primeru je treba upoštevati tudi vsakršne prihodke v zvezi s tem, na primer pristojbine ali takse, kot so kolkovine, ki zmanjšajo ali izravnajo navedene stroške.
            
         
               3.
            
            
               Pri določanju stroškov v skladu s členom 6 Direktive se lahko upoštevajo zahteve samofinanciranja organov javnega sektorja. To velja, v kolikor se upoštevajo samo stroškovni elementi iz člena 6, vključno z razumno donosnostjo naložbe, ki so povezani z obdelavo dokumentov, ki je potrebna za ponovno uporabo.